**РАСПРАЦОЎКА ФАКУЛЬТАТЫЎНЫХ ЗАНЯТКАЎ**

**Факультатыўныя заняткі “Уводзіны ў педагагічную прафесію”**

**10 клас**

**Тэма “Сацыяльная значымасць працы педагога і патрабаванні да педагагічнай прафесіі з боку грамадства”**

Шлях да асэнсаванага выбару педагагічнай прафесіі, або ганаровае імя “настаўнік”

 *Многія навучэнцы педагагічных класаў і іх бацькі, выбіраючы навучанне ў педагагічным класе, зусім не маюць на ўвазе паступленне ў навучальную ўстанову педагагічнага профілю, а кіруюцца ў сваім выбары такімі матывамі :павышаны ўзровень па прадметах, больш паспяховыя вучні ў класе, прыцягненне навучэнцаў педагагічных класаў да шматлікіх мерапрыемстваў і спраў і г.д. Вопыт паказвае, што часта такія вучні пасля двух гадоў навучання ў педагагічным класе, “паспрабаваўшы” педагагічных проб, прымерыўшы да сябе педагагічныя ролі вырашаюць звязаць свой лёс з педагагічнай прафесіяй. А бывае і так, што навучэнцы, якія ўжо з дзевятага класа агучвалі жаданне быць настаўнікамі і мелі падтрымку сваіх бацькоў, прыходзілі да высновы, што не правільна ўяўлялі педагагічную працу і змянялі свой выбар. Наша грамадства зацікаўлена ў тым, каб любую абраную прафесію маладыя людзі выбіралі асэнсавана. Таму галоўная задача педагогаў – абудзіць імкненне да самапазнання, даць магчымасць паспрабаваць свае сілы, паказаць педагагічную прафесію з розных бакоў. Галоўнае, каб кожны знайшоў сваё прызване. Прапануемыя заняткі ў Грэскай сярэдняй школе традыцыйна праводзяцца кожны год ў кастрычніку для навучэнцаў 10 педагагічнага класа. На заняткі запрашаюцца вучні 11 педагагічнага класа, іх класны кіраўнік і іншыя настаўнікі школы. У кастрычніку 2018 года такія заняткі былі праведзены ў межах абласнога семінара-практыкума “Педагагічныя класы: вопыт і перспектывы”. У распрацоўцы прыводзяцца рэальныя адказы вучняў.*

**Тэма: Сацыяльная значымасць працы педагога і патрабаванні да педагагічнай прафесіі з боку грамадства. Спектр педагагічных спецыяльнасцей.**

**Мэта:** фарміраванне разумення мнагаграннасці значымасці педагагічнай прафесіі і яе ролі ў развіцці чалавечага грамадства

**Задачы:**

* спрыяць фарміраванню ўяўленняў аб сацыяльнай значымасці прафесіі педагога;
* актуалізаваць уяўленні аб патрабаваннях да педагагічнай прафесіі з боку грамадства, абмеркаваць вынікі анкетавання “Што галаўнае павінны атрымаць навучэнцы ад настаўніка?”, сфармуляваць праблему, прапанаваць шляхі яе вырашэння;
* абмеркаваць асноўныя і новыя педагагічныя спецыяльнасці і разгледзець прычыны, якія абумовілі іх з’яўленне;
* вызначыцца, патрэбу ў якой з педагагічных спецыяльнасцей мы адчуваем.

**Форма правядзення:** гутарка-дэбаты на зададзеную тэму з элементамі даследавання

**Абсталяванне**: мультымедыйны праектар

**Ход заняткаў:**

**Слова настаўніка:** Добры дзень! Давайце пазнаёмімся, рада прадставіць вам, паважаныя госці, вучняў 10 педагагічнага класа Грэскай сярэдняй школы. Трэба сказаць, што наш клас сфарміраваўся толькі ў гэтым годзе і амаль палова вучняў прыехалі да нас з іншых вёсак Слуцкага раёна і горада Слуцка. Мы цяпер знаходзімся на стадыі фарміравання класнага калектыву, праходзім адаптацыйцны перыяд (на мой погляд, паспяхова). Тэма нашых сённяшніх заняткаў:Сацыяльная значымасць працы педагога і патрабаванні да педагагічнай прафесіі з боку грамадства. Спектр педагагічных спецыяльнасцей. У мінулы раз мы дамовіліся, што фарматам правядзення заняткаў будзе размова-дэбаты на зададзеную тэму з элементамі даследавання.

Пачнём. Не думаю, што хтосьці сёння будзе спрачацца з тым, што прафесія педагога адна з самых сацыяльна значымых у грамадстве. І патрабаванні грамадства да прадстаўнікоў педагагічнай прафесіі вельмі высокія? Як вы лічыце, чаму?

**Адказы вучняў:**

Таму, што ад настаўніка залежыць, якія будуць вучні. Не колерам вачэй, а якія будуць у іх веды па розных прадметах, аб з’явах у прыродзе і ў жыцці.

 Таму, што настаўнік не толькі вучыць, але і выхоўвае, значыць адказвае за тое, якімі людзьмі стануць вучні, якія яны будуць грамадзяне.

 Таму, што ад настаўніка залежыць, як вучні будуць ацэньваць свет вакол сябе, сваю ролю, свае здольнасці і магчымасці, настаўнік дапамагае стаць упэўненым, паверыць у свае сілы і дабіцца поспеху.

 У руках настаўніка веды прадметныя, веды этычныя, веды аб грамадстве і іншыя веды, якія настаўнікі перадаюць моладзі, а значыць у руках настаўнікаў – будучае, таму, што вучні – сёння, а заўтра – рабочыя, палітыкі, кіраўнікі і г.д.

**Слова настаўніка:** Хто яшчэ хоча выказацца? 11 клас, якая ваша агульная думка?

 Адна толькі і надзея, што на настаўнікаў!

 А калі сур’ёзна?

 Настаўнік – прыклад! Прыклад ва ўсім; у ведах, у адносінах з людзьмі, у паводзінах, нават у стылі адзення.Настаўнікі нашай школы з’яўляюцца для нас прыкладам ва ўсім.

**Слова настаўніка:** Дазвольце, я падсумую. Педагог жыве ў грамадстве і разам з грамадствам перажывае ўсе эвалюцыйныя і рэвалюцыйныя перамены, якія ў гэтым грамадстве адбываюцца. У розныя гістарычныя эпохі сацыяльная роля і функцыі настаўніка хоць і змянілася, але заўсёды захоўвалі свае адметныя агульныя рысы.

 Звернемся да нашага дапаможніка ( вучні выбіраюць і агучваюць наступны матэрыял):

 Па-першае, педагог з’яўляецца рухавікоі, каталізатарам грамадскага прагрэса.Выхоўваючы маладое пакаленне, ён у значнай меры спрыяе фарміраванню людзей, якія валодаюць новымі прагрэсіўнымі вытворчымі тэхналогіямі.

 Па-другое, педагог выконвае ролю “акумулятара”, які назапашвае ў сабе сацыяльны вопыт. Педагог з’яўляецца захавальнікам і носьбітам шматлікіх грамадскіх каштоўнасцей: агульначалавечых, культурных, інтэлектуальных, духоўных і іншых. І перадае іх маладому пакаленню.

 Па-трэцяе, прафесіянальны педагог – цэнтральнае звяно ў неразрыўным ланцугу паміж гістарычным мінулым грамадства і яго перспектыўным будучым.

 Па-чацвёртае, настаўнік – спецыяліст , які выбірае з агульнага фонда навукі і культуры той матэрыял, які будзе каштоўны і карысны для выкарыстання ў адукацыйна-выхаваўчай рабоце.

 Па- пятае, настаўнік – асоба ўпаўнаважаная грамадствам прадстаўляць свет моладзі перад старэйшым пакаленнем. Ніхто так не ведае асаблівасці, характэрныя рысы, запыты і м агчымасці, здольнасці і пажаданні дзяцей і моладзі, яе педагог. Таму ён мае маральнае права кампетэнтна выказваць свае меркаванні перад грамадствам аб выхаванні і фарміраваць грамадскую думку па праблемах тэорыі і практыкі выхавання.

 Па-шостае, педагог фарміруе духоўны свет моладзі ў адпаведнасці з прынцыпамі і каштоўнасцямі канкрэтнага грамадства, яго нормамі маралі і права, этыкі і эстэтыкі, ну і, вядома, у адпаведнасці з тым, як ён сам бачыць усё гэта.Названыя шэсць асноўных сацыяльных роляў і функцый настаўніка прадстаўлены на схеме на экране. І вось схема ў надрукаваным выглядзе, вы можаце ўклеіць яе у свае сшыткі(Дадатак 1).

**Слова настаўніка:** Запатрабаванасць грамадства або “дзяржаўны заказ” у адукацыі складаецца з запытаў дзяржавы і запытаў карыстальнікаў, г.зн.бацькоў і навучэнцаў, як удзельнікаў адукацыйнага працэсу. Каб зразумець, як карэлююцца паміж сабой гэтыя запыты і якія яны наугул, мы вырашылі правесці анкетаванне бацькоў,настаўнікаў і вучняў. Пытанне на якое шукаўся адказ, было сфармулявана так: “Што павінны атрымаць ад настаўнікаў навучэнцы за час вучобы ў школе?”. Гэтай працай “загарэліся” нашы “гісторыкі” Ганна і Юра. Давайце паслухаем і абмяркуем, што ў іх атрымалася.

**Выступленне вучняў:**

 **1 вучань:** на першых занятках мы шмат гаварылі аб тым, што ў адукацыі адбываецца многа новых падзей, укараняюцца новыя ідэі, новыя падыходы, новыя тэхналогіі, пераасэнсоўваюцца вопыт і напрацоўкі мінулай савецкай школы, вывучаецца вопыт замежнай адукацыі, адным словам, наша адукацыя шукае свой асабісты, адметны, перспектыўны шлях. У абмеркаванні таго, якой павінна быць наша беларуская адукацыя, прымаюць удзел і грамадства, і настаўніцтва, і бацькі, і вучні, і, зразумела, адукацыйныя і дзяржаўныя інстытуты.

 Мы вырашылі паспрабаваць адказаць на пытанне “Што ж павінны атрымаць ад настаўнікаў вучні за час вучобы ў школе?” гэта пытанне ўзнікла не выпадкова. Яно ўсплыло падчас абмеркаванняў вучнямі педагагічнага класа ўмоў залічэння на педагагічныя спецыяльнасці ў ВНУ тых, хто займаецца ў педагагічным класе і вывучае “Уводзіны ў педагагічную прафесію”, калі мы разам з бацькамі і класным кіраўніком абмяркоўвалі патэнцыял педагагічнага класа і нашу далейшую вучобу пасля школы.

 **2 вучань:** мы правялі анкету сярод бацькоў, настаўнікаў, школьнікаў. Прынялі ўдзел 20 бацькоў вучняў 10-11 класа, 20 вучняў, 20 настаўнікаў. Наша анкета (Дадатак 2) складаецца наступным чынам. На пытанне, што галоўнае павінны атрымаць вучні ад настаўнікаў, прапаноўваецца 10 варыянтаў адказаў. Рэспандэнты расстаўлялі лічбы ад 1 да 10 па меры важнасці адказаў асабіста для іх. Нас найбольш цікавілі першыя тры. Мы разгледзелі тры першыя адказы ўсіх рэспандэнтаў і параўналі. Вось што ў нас атрымалася:

Настаўнікі лічаць галоўнвмі тры наступныя пункты:

1.Набыць высокі ўзровень ведаў па ўсіх прадметах.

2.Захаваць сваё фізічнае і псіхічнае здароўе ў час вучобы, атрымаць трывалыя навыкі здаровага ладу жыцця.

3.Навучыцца прымяняць прадметныя веды ў рэальным жыцці.

Бацькі выбралі такія пункты:

1.Захаваць сваё фізічнае і псіхічнае здароўе ў час вучобы, атрымаць трывалыя навыкі здаровага ладу жыцця.

2.Набыць камунікатыўныя навыкі, уменне працаваць і жыць у калектыве.

3.Развіць свае здольнасці і вызначыцца з будучай прафесіяй.

Вучні лічаць галаўным:

1.Набыць добрыя веды па тых прадметах, да якіх вучань праяўляе схільнасці(збіраецца здаваць ЦТ).

2.Атрымаць разуменне, спагаду, дапамогу ў цяжкія хвіліны, словы падтрымкі, веру ў поспех.

3.Вызначыцца з будучай прафесіяй.

Мы прыйшлі да высновы, што настаўнік, ідучы на ўрок, лічыць галоўнымі адны мэты, школьнікі ідуць, маючы на ўвазе другія, а бацькі іх адпраўляюць за трэцімі. Такім чынам, удзельнікі адукацыйнага працэсу разыходзяцца ў поглядах на тое, што галаўнае павінен атрымаць вучань у школе.

**Слова настаўніка:** Вывад у вас атрымаўся, прама скажам, не вясёлкавы. Аднак, рэзультат ёсць рэзультат! Хачу звярнуць вашу ўвагу на тое, што не адзін з 10 адказаў не застаўся без лічбы. Гэта гаворыць аб тым, што пералічаныя ўсе 10 набыткаў важныя для ўсіх нас: і настаўнікаў, і бацькоў, і вучняў. Толькі прыярытэты мы расстаўляем па-рознаму. Такім чынам, у нас узнікла праблема. Можаце яе сфармуляваць?

Праблема: удзельнікі адукацыйнага працэсу разыходзяцца ў меркаваннях на прыярытэты ў тым, што галоўнае павінен атрымаць вучань у школе.

Які спосаб вырашэння вы прапануеце?

Адказ: Трэба набліжаць пазіцыі ўдзельнікаў адукацыйнага працэсу.

Так! Несумненна! Але як? Якім чынам мы можам гэта зрабіць? Якія вашы прапановы?

**Адказы вучняў:** Мы можам расказаць аб анкетаванні і рэзультатах большай колькасці настаўнікаў, вучняў, бацькоў. Напрыклад, на бацькоўскім сходзе. Калі кожны паспрабуе патлумачыць свае думкі, выслухае іншых, пазіцыі будуць мяняцца

-Мы з мамай адразу адказалі зусім па-рознаму, а потым абмеркавалі, паспрачаліся, пагаварылі і ў выніку паставілі на тры першыя месцы аднолькавыя адказы, толькі ў розным парадку.

-Я лічу, трэба ўсім настаўнікам давесці гэтыя рэзультаты да ведама. Тады настаўнікі хутчэй перастрояцца, калі будуць ведаць нашу пазіцыю. А можа яны нам так патлумачаць сваю, што наша пазіцыя зменіцца.

-Я думаю, патрэбна правесці дыспут для настаўнікаў, бацькоў і вучняў 10 11 педагагічных класаў “Што вучань павінен атрымаць ад настаўнікаў за час вучобы ў школе?”

**Слова настаўніка:**Пачула добрыя ідэі. Я рада.Размяркуем абавязкі.Вы рыхтуеце дыспут па ўсіх правілах, а я рыхтую бацькоўскі сход да канца І чвэрці і ўключаю гэта пытанне.

Нам засталося яшчэ абмеркаваць спектр педагагічных спецыяльнасцей. Як заўсёды, мы папрасілі падрыхтавацца асобных вучняў і расказаць нам тэарэтычную частку. Калі ласка! Коратка!

**Паведамленне вучня 10 класа**

**Як падзяляюцца па спецыяльнасцях педагагічныя прафесіі**

Падставай для дыферэнцыяцыі педагагічных спецыяльнасцей з’яўляюцца розныя прадметныя вобласці ведаў навукі, культуры, мастацтва. Таму бываюць настаўнікі фізікі, матэматыкі, музыкі, эканомікі, жывапісу і іншыя. Другая падстава для дыферэнцыяцыі педагагічных спецыяльнасцей – узроставыя перыяды развіцця асобы (дашкольны ўзрост, малодшы школьны, падлеткавы і г.д.) Наступная падстава для дыферэнцыяцыі – асаблівасці развіцця асобы, звязаныя з псіхафізічнымі і сацыяльнымі фактарамі (парушэнні слыху, зроку, разумовыя парушэнні і іншыя). Так у сучасным грамадстве неабходным складальнікам развіцця стала патрэба ў неперарыўнай адукацыі, то педагагічная дзейнасць распаўсюдзілася на іншыя сферы жыцця грамадства, вылучыліся такія напрамкі педагагічнай дзейнасці, як паслядыпломная адукацыя, дадатковая прафесійная адукацыя, прафесійная адукацыя і пераадукацыя беспрацоўных і іншыя.

**Слова настаўніка:**Дзякуй.Думаю, што ўсё зразумела і ўжо нам вядома. У пачатку 2014 года Маскоўскай школай кіравання “Сколкава” і Агенцтвам стратэгічных ініцыятыў быў прадстаўлены “Атлас новых прафесій”. Па меркаванні аўтараў дадзенай распрацоўкі да 2020 года ў сферы адукацыі чакаецца з’яўленне новых педагагічных прафесій і спецыяльнасцей. Аднак, прайшло толькі 4 гады, а многія з іх ўжо сёння паўсюдна трывала занялі свае месцы ў адукацыйным працэсе нашай краіны і свету. Зараз вучні, у каго было такое заданне, раскажуць нам, што гэта за прафесіі. А ўсіх астатніх я папрашу падумаць над пытаннем, якая з новых педагагічных прафесій вас больш зацікавіла? Педагога якой з гэтых спецыяльнасцей вам бы хацелася бачыць каля сябе ўжо сёння ў нашай школе?

**Выступленні вучняў:**

 1.Мадэратар. 3. Трэнер па майндфітнэсу

2.Цьютар 4.Гульнепедагог

**Слова настаўніка:** Ну, вось.Коратка і змястоўна мы даведаліся пра тыя з новых спецыяльнасцей, якія сёння паспяхова ўкараніліся ў адукацыю. Якога ж сучаснага педагога, на ваш погляд, вам карысна было б мець ўжо сёння?

**Адказы вучняў:**

* Нядрэнна, каб хто дапамагаў гуляць на кампе, калі складаны ўзровень
* А сур’ёзна?
* Напэўна, цьютар!
* Чаму?
* Бо гэта ж такі асабісты твой педагог, які дапамагае менавіта табе, падбірае табе заданні, каб табе было лепш вучыцца, вучыць іменна цябе.

**Слова настаўніка:** Я зразумела. У мяне для вас сюрпрыз. Успомніце, калі ласка, колькі сумесных мерапрыемстваў прайшло ў вучняў 10 і 11 педагагічных класаў за мінулы месяц?

* Многа! У інтэрнэт-гульню гулялі, на спаборніцтвы па футболу ездзілі.Дзень самакіравання правялі,ва ўсіх школьных алімпіядах паўдзельнічалі. Свята да Дня настаўніка правялі. Нават у газету “Мінская праўда” разам папалі.

 І сюрпрыз мой такі: сёння ў кожнага з вас з’явіцца асабісты цьютар у межах вывучэння “Уводзін у педагагічную прафесію” з ліку вучняў 11-га педагагічнага класа.

 Калі ласка, цьютары, разбярыце падапечных!

Цяпер у кожнага з вас з’явіліся новыя даброты і выгоды: 10-класнікі будуць мець дапамогу ад сваіх цьютараў у стварэнні педагагічнага партфоліа, у падрыхтоўцы да педагагічных проб і проста старэйшых таварышаў! А 11-класнікі маюць шчаслівую магчымасць паспрабаваць сябе ў новай педагагічнай ролі. Для вас гэта яшчэ адна педагагічная проба, і яна можа заняць месца ў вашым педагагічным партфоліа.

 Адразу і заданне для 11- класнікаў. Распрацуйце са сваімі падапечнымі “Кодэкс цьютара”

 Будзем спадзявацца, што сёння нарадзілася новая традыцыя нашай школы і цяпер кожны год вучні новага 10 педагагічнага класа будуць мець свайго асабістага цьютара.

 Ну, і самае прыемнае. Слова 11 класу. Залічэнне ў педкласаўцы. Уручэнне значкоў вучня педагагічнага класа.

**Заключнае слова настаўніка:** Свет прафесій шырокі. Кожны можа знайсці прафесію, якая будзе задавальняць свайго ўладальніка і маральна і матэрыяльна, прыносіць радасць творчасці і супрацоўніцтва. Сёння мы яшчэ раз падкрэслілі значнасць і значымасць педагагічнай прафесіі, важнасць таго, каб у ёй не было выпадковых людзей, бо “настаўнік – не толькі прафесія, настаўнік – гэта прызванне”.

 Ці задаволены вы сённяшнімі заняткамі, сабой і мной?

 Я задаволена. Дзякую ўсім за працу! Дзякую за ўвагу! Да пабачэння!

 Арціховіч Наталля Мікалаеўна,

 дырэктар школы;

 Макшыцкая Марына Мікалаеўна,

 настаўнік,першая катэгорыя

